《续感兴二十五首 其五》
宋代·方一夔

浊水岂无月，水浊不受光。君看此孤蟾，出入天中央。

遍满千家此，徘徊度回廊。由来谁分璧，招我昏暗场。

空庭澹相对，湛湛肺肝凉。浮云绝点翳，宝此光明王。

天高万籁寂，参斗低复昂。人生何时毕，收拾还穹苍。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。